ANC ondersteun verwydering van standbeelde, maar…Foto: Twitter Keith Khoza, woordvoerder van die ANC, het gesê hoewel die party “versoeke vir versnelde transformasie” ondersteun, die verwydering van enige standbeelde en simbole eers deur gesprekvoering voorafgegaan moet word. Khoza het gesê dat die ANC nie vandalisme en die onregmatige verwydering van standbeelde sal ondersteun nie. Dit kom nadat die standbeeld van Paul Kruger Sondag met groen verf geskend is en die perdegedenkbeeld in Port Elizabeth Maandag beskadig is. Indien die standbeelde wel verwyder word, moet dit in ŉ museum geplaas word waar toekomstige generasies Suid-Afrika se geskiedenis kan besigtig, het Khoza gesê. “Hierdie verskuifde beelde moet met ŉ vertelling uitgebeeld word wat verduidelik wat hierdie persone gedoen het en hoe hulle optrede in teenstelling is met Suid-Afrika se vordering.” In ŉ amptelike verklaring wat Dinsdag deur die ANC uitgereik is, het partywoordvoerder Zizi Kodwa gesê dat versoeke om koloniale en apartheidsera-standbeelde te verwyder ŉ aanduiding is van die onderliggende probleem van ŉ tekort aan transformasie in instansies en die samelewing in die algemeen. “Vir te lank is diepgewortelde en geïnstitusionaliseerde weerstand teen transformasie die kenmerk van baie dele van ons samelewing en hierdie onuithoudbare situasie moet verander,” het hy gesê. Kodwa het verder gesê dat Suid-Afrikaners moet debatteer oor die wyse waarop standbeelde en simbole bewaar moet word sodat die land se geskiedenis en wat dit verskillende gemeenskappe beteken, nie vergeet word nie.